b"\n_START_ARTICLE_\nMasia Vilalta\n_START_SECTION_\nDescripci\xc3\xb3\n_START_PARAGRAPH_\nEdifici originalment formava tres cossos diferents, avui unificats. Davant d'aquest edifici n'hi ha dos que tenien funci\xc3\xb3 ramadera i agr\xc3\xadcola._NEWLINE_L'edifici principal t\xc3\xa9 dos cossos: el de m\xc3\xa9s a la dreta, a la fa\xc3\xa7ana que d\xc3\xb3na al cam\xc3\xad (Sud), t\xc3\xa9 una entrada amb llinda de pedra i porta de fusta i, a la seva dreta, t\xc3\xa9 una finestra. Al pis seg\xc3\xbcent t\xc3\xa9 dos balcons petits amb barana de ferro, i al darrer pis, dos petites obertures. A la fa\xc3\xa7ana est t\xc3\xa9 dues finestres: una al segon pis i una altra al darrer. A la fa\xc3\xa7ana nord t\xc3\xa9 una entrada emmarcada en carreus i porta de fusta a la planta baixa, a la seg\xc3\xbcent planta, a l'esquerra, t\xc3\xa9 una finestra; m\xc3\xa9s a la dreta hi ha una entrada amb porta met\xc3\xa0l\xc2\xb7lica. Al darrer pis hi ha una petita finestra al centre. La fa\xc3\xa7ana oest t\xc3\xa9 l'altre cos adjunt. La coberta \xc3\xa9s de dos vessants (Nord-Sud), acabada en teules._NEWLINE_L'altre cos es troba adjunt a l'anterior per la fa\xc3\xa7ana oest. A la fa\xc3\xa7ana que d\xc3\xb3na al cam\xc3\xad (sud) hi ha una entrada amb llinda de pedra i porta met\xc3\xa0l\xc2\xb7lica. A la planta seg\xc3\xbcent hi ha dues finestres juntes, emmarcades per carreus. A la darrera planta hi ha dues petites obertures. A la fa\xc3\xa7ana nord hi ha dues petites finestres a la segona planta. La coberta \xc3\xa9s de dos vessants (Nord-Sud), acabada en teules._NEWLINE_Hi ha un altre edifici, adjunt a l'anterior per la fa\xc3\xa7ana oest. T\xc3\xa9 dues finestres a la fa\xc3\xa7ana oest. La coberta \xc3\xa9s d'un sol vessant (oest) i acaba en teules._NEWLINE_A l'altre costat del cam\xc3\xad hi ha dos edificis que tenien funci\xc3\xb3 agr\xc3\xadcola i ramadera. Els dos es conserven._NEWLINE_S'hi arriba per un cam\xc3\xad que deixa Florejacs, i en l'encreuament de camins que es troba nom\xc3\xa9s sortir, s'agafa el cam\xc3\xad de la dreta, m\xc3\xa9s endavant es torna a tirar a la dreta i passant el mas Lloren\xc3\xa7 uns 500 metres tot recte i s'hi arriba.\n_START_SECTION_\nHist\xc3\xb2ria\n_START_PARAGRAPH_\nLa Masia Vilalta \xc3\xa9s una casa de pag\xc3\xa8s que va ser constru\xc3\xafda l'any 1897, amb el prop\xc3\xb2sit de conrear les terres sense la necessitat de despla\xc3\xa7ar-se des del poble, posteriorment s'hi establ\xc3\xad una fam\xc3\xadlia que hi residia tot l'any. L'any 1998 es proced\xc3\xad a reformar l'edifici per donar-li un \xc3\xbas m\xc3\xa9s pr\xc3\xa0ctic, d'acord amb les necessitats actuals._NEWLINE_En principi fou resid\xc3\xa8ncia de ca\xc3\xa7adors, i, a partir de 2006, t\xc3\xa9 tamb\xc3\xa9 un \xc3\xbas de casa rural independent."